#### *Projekts*

LATVIJAS REPUBLIKAS MINISTRU KABINETS

|  |  |
| --- | --- |
| 2018. gada  Rīgā | Noteikumi Nr.  (prot. Nr. . §) |

**Augstskolu studentu speciālās militārās apmācības kārtība**

Izdoti saskaņā ar

Militārā dienesta likuma 17.1 panta otro daļu un

Latvijas Republikas Zemessardzes likuma

6. panta piekto daļu

1. Noteikumi nosaka kārtību, kādā Latvijas pilsoņi, kuri iegūst izglītību akreditētā augstskolā vai koledžā (turpmāk – studenti), var apgūt speciālu militārās apmācības kursu (turpmāk – militārā apmācība), kā arī pēc militārās apmācības apguves izmaksājamās kompensācijas apmēru, izmaksas kritērijus un kārtību.

2. Militārās apmācības apguve ir brīvprātīga. Militāro apmācību īsteno Nacionālie bruņotie spēki, un tās ietvaros studenti iegūst dienestam Nacionālajos bruņotajos spēkos nepieciešamās zināšanas, prasmes un kompetences.

3. Apmācāmo skaitu un, ja nepieciešams, arī prioritārās specialitātes katram mācību gadam nosaka Nacionālo bruņoto spēku komandieris atbilstoši Nacionālo bruņoto spēku attīstības plāniem un personāla vajadzībām. Nacionālie bruņotie spēki informē studentus par iespēju pieteikties militārajai apmācībai.

4. Militāro apmācību var apgūt tikai tie studenti, kuri ir iestājušies Zemessardzē, medicīniskajā pārbaudē atzīti par derīgiem militārās apmācības apguvei, kā arī ir nokārtojuši šo noteikumu 5. punktā noteiktos iestājpārbaudījumus, ja tādi noteikti.

5. Nacionālo bruņoto spēku Mācību vadības pavēlniecības komandieris var noteikt iestājpārbaudījumus militārās apmācības posmiem. Ja militārās apmācības kandidātu skaits pārsniedz attiecīgajā mācību gadā noteikto apmācāmo skaitu, militārajai apmācībai kandidātus atlasa, ievērojot Nacionālo bruņoto spēku komandiera noteiktās prioritārās specialitātes un iestājpārbaudījumu rezultātus.

6. Militārā apmācība sastāv no šādiem posmiem:

6.1. kareivja pamatapmācība;

6.2. jaunākā instruktora apmācība;

6.3. Zemessardzes vada komandiera apmācība.

7. Šo noteikumu 6. punktā noteikto militārās apmācības posmu saturu nosaka Nacionālo bruņoto spēku Mācību vadības pavēlniecības komandieris.

8. Pirms šo noteikumu 6.2. un 6.3. apakšpunktā noteikto militārās apmācības posmu apguves ar studentu noslēdz līgumu par izglītības ieguvi, kas paredz, ka students pēc izglītības ieguves nodienēs Zemessardzē vismaz piecus gadus.

9. Šo noteikumu 6. punktā noteiktos militārās apmācības posmus students apgūst secīgi, izņemot to izglītības saturu, kuru īsteno tālmācībā vai e-studijās. Jaunākā instruktora apmācību var uzsākt tikai tie studenti, kuri sekmīgi apguvuši kareivja pamatapmācību, bet Zemessardzes vada komandiera apmācību – tie, kuri sekmīgi apguvuši kareivja pamatapmācību un jaunākā instruktora apmācību. Ja students šos militārās apmācības posmus jau apguvis iepriekš, dienot Zemessardzē, par viņa uzņemšanu nākamajā militārās apmācības posmā lemj Nacionālo bruņoto spēku Mācību vadības pavēlniecības komandieris.

10. Nacionālie bruņotie spēki organizē militārās apmācības apguvi pēc iespējas no studijām brīvajā laikā.

11. Zemessargam, kurš apguvis visus šo noteikumu 6. punktā noteiktos militārās apmācības posmus, kā arī ieguvis vismaz bakalaura grādu vai otrā līmeņa profesionālo augstāko izglītību, ir iecelts virsnieka amatā Zemessardzē un viņam piešķirta leitnanta dienesta pakāpe, izmaksā kompensāciju, kuras apmērs ir trīs profesionālā dienesta karavīra mēnešalgas atbilstoši zemessarga amatam noteiktajai dienesta pakāpei un izdienai.

12. Kompensāciju izmaksā mēneša laikā no brīža, kad zemessargs Nacionālajiem bruņotajiem spēkiem iesniedzis informāciju par bakalaura grāda vai otrā līmeņa profesionālās augstākās izglītības ieguvi, kā arī ir izpildīti pārējie šo noteikumu 11. punktā noteiktie kritēriji. Kompensāciju pārskaita uz zemessarga kontu kredītiestādē.

13. Atzīt par spēku zaudējušiem Ministru kabineta 2010. gada 14. septembra noteikumus Nr. 868 "Augstskolu studentu speciālās militārās apmācības kārtība" (Latvijas Vēstnesis, 2010, 150. nr.).

Ministru prezidents Māris Kučinskis

Aizsardzības ministrs Raimonds Bergmanis

Valsts sekretārs Jānis Garisons